Grønland menighet

Grønland menighet var en menighet i Oslo domprosti i Oslo bispedømme i Den norske kirke, med Grønland kirke som menighetskirke.

Historikk 

Det området øst for Akerselva som ble tillagt Christiania i 1857, hørte til Aker prestegjeld i geistlig henseende inntil 1861. Ved kgl.res. av 16. februar 1861 ble det fastsatt at den del av Bymarken som ikke var lagt til Trefoldighet menighet, og det nye byområdet skulle deles i to nye bymenigheter: Gamle Aker menighet og Grønland menighet. Hele den delen av det nye bymessige området som lå øst for Trondheimsveien og Akerselva skulle tilhøre Grønland menighet. Menigheten skulle bestå av to sogn, Grønland menighet i nord og Oslo anneks i sør. Grensen mellom de to skulle følge Munkebekken. I 1880 ble Gamlebyen menighet utskilt ut som egen menighet. Nederst fulgte grensen Schweigaards gate og Munkebekken, og gjennom det området som var lagt til byen i 1857, fulgte grensen Strømsveien.

På samme tid ble den nordre delen av Grønland menighet lagt til Petrus menighet. Ved kgl.res. av 28. september 1897 skulle grensene for menigheten være Akerselva, Schweigaards gate, Harald Hardrådes plass, Klostergata, Nonnegata, Håkons gate, Åkebergveien, Borggata, Jens Bjelkes gate, Vahls gate, Herslebs gate, Trondheimsveien til Akerselva.

I denne forbindelse ble Kampen menighet skilt ut. Strøket mellom Hausmanns bru, Lakkegata, Vaterlands bru og Akerselva ble lagt til Vaterland småkirkemenighet ved kgl.res. av 18. november 1899. I 1907 ble området nærmest Tøyenparken lagt under Tøyen småkirkemenighet. Ved kgl.res. av 17. november 1916 ble området nærmest Akerselva skilt ut som Wexels menighet. Dette området ble lagt til Grønland menighet igjen ved kgl.res. av 6. desember 1929, men alle kirkelige handlinger skulle foregå i Vaterland småkirkemenighet. Et område begrenset av Åkebergveien, Borggata, Jens Bjelkes gate og Kjølberggata ble skilt ut fra Kampen menighet ved kgl.res. av 11. februar 1938 og lagt til Grønland menighet. Kgl.res. av 16. juli 1959 nedla småkirkemenigheten i Vaterland, gjeldende fra 1. september 1959 og regulerte - som en følge av nedleggelsen - grensene mellom Domkirkens, Jacobs og Grønlands menigheter.

Kilder 

 Historikk for prestegjeld og sogn i Oslo, arkivverket.no

Oslo bispedømme
Prestegjeld i Oslo bispedømme
Menigheter i Oslo